b"\n_START_ARTICLE_\nS\xc3\xa8rie de televisi\xc3\xb3\n_START_PARAGRAPH_\nUna s\xc3\xa8rie de televisi\xc3\xb3 (contextualment, s\xc3\xa8rie) \xc3\xa9s una obra de ficci\xc3\xb3 realitzada per a ser transmesa per televisi\xc3\xb3 i que es desenvolupa en diverses parts, anomenades episodis. El lligam entre els episodis pot ser la hist\xc3\xb2ria, els personatges o una tem\xc3\xa0tica central. Quan la s\xc3\xa8rie es compon de pocs episodis, normalment dos o tres, que narren una hist\xc3\xb2ria completa, se sol anomenar minis\xc3\xa8rie. La s\xc3\xa8rie televisiva es distingeix del telefilm, que consta d'un sol episodi autoconcloent. _NEWLINE_Tot i que bona part de les s\xc3\xa8ries s\xc3\xb3n originals, n'hi ha algunes que estan basades en una pel\xc2\xb7l\xc3\xadcula anterior (gaireb\xc3\xa9 sempre amb diferents actors), una novel\xc2\xb7la o conte, una hist\xc3\xb2ria real, etc. Quan una s\xc3\xa8rie nova \xc3\xa9s una derivaci\xc3\xb3 d'una altra, o b\xc3\xa9 desenvolupa personatges de la primera de manera independent i amb un t\xc3\xadtol diferent, s'anomena s\xc3\xa8rie derivada (o, a voltes, amb l'anglicisme spin-off).\n_START_SECTION_\nPersonatges\n_START_PARAGRAPH_\nEn les s\xc3\xa8ries de tipus 1 i 2 hi ha un conjunt de personatges fixos que apareixen en tots el cap\xc3\xadtols, o en una part, a m\xc3\xa9s dels que formen part de les hist\xc3\xb2ries independents que s'hi narren. De vegades, per\xc3\xb2, i especialment en s\xc3\xa8ries molt llargues, per diversos motius (malaltia o mort dels actors, canvis de gui\xc3\xb3, etc.) alguns dels personatges poden abandonar la s\xc3\xa8rie i en poden apar\xc3\xa8ixer de nous. En casos extrems, s'ha arribat a reempla\xc3\xa7ar un actor per un altre per\xc3\xb2 sense canvi de personatge, amb justificacions m\xc3\xa9s o menys cre\xc3\xafbles; per exemple, a Dynasty el personatge de Steven Carrington, que originalment interpretava Al Corley, va passar a ser interpretat per Jack Coleman, canvi justificat a la s\xc3\xa8rie per una operaci\xc3\xb3 de cirurgia est\xc3\xa8tica realitzada despr\xc3\xa9s d'una explosi\xc3\xb3 a una plataforma petroliera. A la mateixa s\xc3\xa8rie, el personatge de Fallon Carrington va passar de Pamela Sue Martin a Emma Samms sense que a la s\xc3\xa8rie se'n don\xc3\xa9s cap mena d'explicaci\xc3\xb3 que justifiqu\xc3\xa9s aquest canvi d'actriu._NEWLINE_Pel que fa a les s\xc3\xa8ries de tipus 3, els personatges no fixos solen tenir poca rellev\xc3\xa0ncia en la hist\xc3\xb2ria, tot i que alguns d'ells pot acabar esdevenint tamb\xc3\xa9 fix.\n_START_SECTION_\nDurada dels cap\xc3\xadtols\n_START_PARAGRAPH_\nEn l'actualitat, algunes s\xc3\xa8ries, especialment els fulletons, tenen una durada de 20-25 minuts per cap\xc3\xadtol, per\xc3\xb2 majorit\xc3\xa0riament solen durar uns 40-50 minuts per cap\xc3\xadtol.\n_START_SECTION_\nContinu\xc3\xaftat de les s\xc3\xa8ries\n_START_PARAGRAPH_\nEn realitzar una s\xc3\xa8rie de televisi\xc3\xb3 cal planejar la producci\xc3\xb3 abans, durant i despr\xc3\xa9s i cal assegurar-se que el tema de la mateixa sigui atractiu per a l'audi\xc3\xa8ncia, ja que, depenent l'\xc3\xa8xit i l'audi\xc3\xa8ncia que tinguin, poden seguir a l'aire o ser cancel\xc2\xb7lades. \xc3\x89s per aix\xc3\xb2 que moltes vegades, en comen\xc3\xa7ar una s\xc3\xa8rie, no se sap de quants cap\xc3\xadtols constar\xc3\xa0, i de vegades \xc3\xa9s fins i tot possible cancel\xc2\xb7lar una s\xc3\xa8rie sense haver-ne em\xc3\xa8s tots els cap\xc3\xadtols previstos, que fins i tot poden estar ja enregistrats.\n_START_SECTION_\nS\xc3\xa8ries en catal\xc3\xa0\n_START_PARAGRAPH_\nLes s\xc3\xa8ries produ\xc3\xafdes en catal\xc3\xa0 m\xc3\xa9s conegudes s\xc3\xb3n Poblenou, Nissaga de poder, Estaci\xc3\xb3 d'enlla\xc3\xa7, Sitges, Crims, \xc3\x80ngels i Sants, Ventdelpl\xc3\xa0, El cor de la ciutat, L'Alqueria Blanca i La Riera. Es considera que la primera s\xc3\xa8rie en catal\xc3\xa0 fou La granja."